Կոմսուհի Մոնիկա ցու Սոլմս-Լաուբախ

Մոնիկա, Հանովերի արքայադուստր, Բրունսվիք-Լյունբուրգի դքսուհի (, ծնյալ՝ Կոմսուհի Մոնիկա ցու Սոլմս-Լաուբախ, ), գերմանացի ազնվականուհի և բարերար, Հանովերի արքայազն Էռնեստ Ավգուստոսի երկրորդ կինը։ Ծննդյամբ լինելով Սոլմս-Լուբախի տոհմից՝ ամուսնության բերումով դարձել է Հանովերի արքայադուստր ու Բրունսվիք-Լյունբուրգի դքսուհի։ Հիմնադրել է Լաուբախի Դոլհաուս թանգարանը։

Վաղ կյանք 
Կոմսուհի Մոնիկա ցու Սոլմս-Լաուբախը ծնվել է 1929 թվականի օգոստոսի 8-ին Գերմանիայի Հեսսեն նահանգի Լաուբախ քաղաքում գտնվող հմանուն ամրոցում։ Եղել է Սոլմս-Լաուբախի 9-րդ կոմս Գեորգի չորրորդ երեխան։ Նրա ընտանիքը եղել է Սոլմս-Լաուբախ նահանգի ինքնիշխան տոհմը, բայց 1806 թվականին ընդգրկվել են Հեսսենի Մեծ Դքսության մեջ։

Ամուսնություն 
1981 թվականի հուլիսի 16-ին քաղաքացիական արարողությամբ ամուսնացել է Հանովերի արքայազն Էռնեստ Ավգուստոսի հետ։ Եկեղեցական արարողությունը տեղի է ունեցել 1981 թվականի հուլիսի 17-ին Լաուբախում։ Արքայազնի երկրորդ կինն էր․ առաջին կինը արքայադուստր Օրթրուդ Գլյուքսբուրգն էր, որը մահացել էր 1980 թվականին։ 1772 թվականին ընդունված Թագավորական ամուսնությունների ակտի համաձայն՝ նրանց ամուսնությունը պետք է հաստատվեր բրիտանական միապետի կողմից, որպեսզի Էռնեստ Օգոստոսը մնար բրիտանական գահաժառանգության իրավահաջորդության շարքում։ Եղիսաբեթ II-ը հավանություն է տվել նրանց ամուսնությանը 1981 թվականի հունիսի 10-ին։

Հետագա կյանք ու մահ
2008 թվականի նոյեմբերին արքայադուստր Մոնիկան աճուրդի է հանել զարդերի հավաքածու, որը նախկինում պատկանել էր արքայադուստր Տիրա Դանիացուն։ Հավաքածուն, որտեղ կային սկզբնապես Ալեքսանդր III-ին, Մարիա Ֆեոդորովնային, Օլգա Ալեքսանդրովնային, Հունաստանի թագավոր Գեորգիոս I-ին ու Ալեքսանդրա Դանիացուն պատկանած զարդեր, աճուրդի հանված կայսերական նվերների ամենամեծ խմբաքանակն էր, 2004 թվականի Ֆորբս հավաքածուց հետո։ 

Հիմնադրել է Princess Monika of Hanover Foundation ֆոնդը, որի օգնությամբ 2011 թվականին ստեղծել է Լաուբախի Դոլհաուս թանգարանը։ Թանգարանում հանրությանն է ներկայացված նրա մանկության տիկնիկների տների հավաքածուն, որի կազմում ընդգրկված են 1820-1930 թվականների ընթացքում պատրաստված տիկնիկների տներ։ Թանգարանը բացվել է 2011 թվականի հոկտեմբերին։ 

Մահացել է 2015 թվականի հունիսի 4-ին, ամուսնու քրոջ՝ արքայադուստր Ալեքսանդրա Հանովերցու մահից երեք օր անց։ Լյութերական թաղման արարողությունը տեղի է ունեցել Լաուբախի Ավետարանական եկեղեցում հունիսի 15-ին։

Ծանոթագրություններ